KIRJALLINEN KYSYMYS E-2905/00 esittäjä(t): Chris Davies (ELDR) komissiolle. Kyproksen liittymisneuvottelut.



Virallinen lehti nro 163 E , 06/06/2001 s. 0019 - 0020



KIRJALLINEN KYSYMYS E-2905/00 esittäjä(t): Chris Davies (ELDR) komissiolle (14. syyskuuta 2000) Aihe: Kyproksen liittymisneuvottelut Kyproslaiset ympäristöryhmät väittävät, ettei hallitus ole ryhtynyt toimiin Akamasin niemen herkän ympäristön suojelemiseksi eikä pannut toimeen tuomioistuimen päätöksiä tai jo olemassa olevia säädöksiä, jotka suojaavat tätä aluetta rakentamiselta. Onko erityisillä Akamasin niemeen liittyvillä huolenaiheilla ja niiden esiin tuomilla, yleisesti ympäristönsuojeluun ja ympäristölainsäädännön täytäntöönpanoon liittyvillä seikoilla merkitystä ympäristölukua koskevissa liittymisneuvotteluissa? Onko hallitus antanut viitteitä Akamasin julistamisesta erityiseksi suojelualueeksi Natura 2000 -ohjelmassa ja kuinka suurta osaa niemestä suojelu koskisi? Vaativatko unionin neuvottelijat Akamasin suojelemiseen ryhtymistä ennen kuin neuvottelujen ympäristöluku päätetään? Günter Verheugenin komission puolesta antama vastaus (6. marraskuuta 2000) Komissio on tietoinen siitä, että Akamasin niemen ympäristönsuojelusta keskustellaan vilkkaasti sekä Kyproksessa että sen ulkopuolella. Kuten komissio jo totesi vastauksessaan Monica Frassonin esittämään kirjalliseen kysymykseen E-1781/00(1), se seuraa tätä asiaa tarkoin käytettävissään olevin keinoin. Niihin kuuluvat erityisesti jäsenyysneuvottelujen ympäristöä koskeva luku, Kyproksen viranomaisten kanssa ylläpidettävät tekniset yhteydet ympäristökysymyksissä sekä jäsenyyttä valmistelevat asiakirjat, kuten säännölliset kertomukset edistymisestä jäsenyyteen valmistautumisessa. Ympäristöä koskevissa jäsenyysneuvotteluissa, samoin kuin muitakin aloja koskevissa neuvotteluissa, otetaan huomioon paitsi asiaan liittyvän lainsäädännön siirtäminen osaksi kansallista lainsäädäntöä myös sen täytäntöönpano. Jäsenyyttä hakeneiden maiden neuvotteluissa tekemiä sitoumuksia seurataan tarkoin. Jäsenyyttä hakeneille maille on lisäksi muistutettu neuvoston 24. syyskuuta 1998 tekemistä päätelmistä liittymisstrategioista ympäristöalalla, joissa todettiin, että kaikkien uusien investointien on oltava ympäristöä koskevan yhteisön lainsäädännön mukaisia. Kypros tulee osana ympäristöä koskevia jäsenyysvalmistelujaan esittämään luettelon paikoista, joita ehdotetaan Natura 2000-verkkoon liitettäviksi erityisiksi suojelualueiksi luontotyyppidirektiivin mukaisesti (neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta(2)). Ehdotuksessa määritellään selvästi kyseisten alueiden rajat. LIFE-ohjelmaan kuuluvassa hankkeessa, joka avustaa Kyproksen viranomaisia tässä tehtävässä, on Akamasin alue sisällytetty alustavaan luetteloon tällaisista alueista. Kyproksen viranomaiset ovat ilmoittaneet komissiolle maaliskuussa 2000 tehdyistä väliaikaisista päätöksistä, joiden avulla on tarkoitus turvata Akamasin niemen kestävä hoito. Niiden mukaan jatketaan vuoropuhelua kaikkien osapuolten kanssa, jotta voitaisiin mahdollisuuksien mukaan saavuttaa yksimielinen päätös, ja ryhdytään konkreettisiin toimenpiteisiin alueen siivoamiseksi ja sen tilan parantamiseksi. Vuoropuhelun avulla on tarkoitus saavuttaa tavoitteita, joihin kuuluvat muun muassa valtion metsäalueen sisällä olevien yksityisten maa-alueiden lunastaminen ja matkailuelinkeinoon liittyvän rakentamisen estäminen Lara Toxeftran alueella (huomattava merikilpikonnien elinalue), kun sen sijaan valtion metsäalueen ulkopuolella sallittaisiin vähäinen ja järkiperäinen rakentaminen ympäristöä säästäen. Kyproksen viranomaiset tekevät lopulliset päätökset vuoropuhelun päätyttyä ottaen huomioon asiaa koskevat yhteisön säännökset sekä kansainväliset ja kansalliset velvoitteet. (1) EYVL C 89 E, 20.3.2001, s. 85. (2) EYVL L 206, 22.7.1992.